नेकी की दीवार पर बेसहारा व जरूरतमंद लोगों के लिए उपलब्ध करवायें गर्म वस्त्र- नगराधीश
December 06, 2018 05:55 PM
नगराधीश सुशील कुमार ने शिक्षा संस्थानों, सामाजिक संगठनों और साधन सम्पन्न लोगों से अपील की है कि वे सर्दी के मौसम में गरीब व बेसहारा लोगों को गर्म वस्त्र उपलब्ध करवाने के लिए जिला प्रशासन व रैडक्रास सोसायटी द्वारा आरम्भ की गई नेकी की दीवार में अपना सहयोग दें।
नगराधीश आज उपायुक्त कार्यालय में नेकी की दीवार कार्यक्रम में सहयोग के लिए आयोजित बैठक की अध्यक्षता कर रहे थे। उन्होने कहा कि सर्दी दिन प्रतिदिन बढ रही है और समाज में कई लोग ऐसे है जिनके पास सर्दी से बचने के लिए पर्याप्त गर्म वस्त्र नहीं है। उन्होने कहा कि साधन सम्पन्न व्यक्ति और गैर सरकारी संगठन नेकी की दीवार पर महिलाओं, पुरूषों और बच्चों के पहनने के लिए स्वेटर, शाल, कम्बल व अन्य गर्म वस्त्र उपलब्ध करवा सकते हैं। उन्होने कहा कि ऐसे वस्त्र जो घरों में प्रयोग नहीं हो रहे है और कोई अन्य व्यक्ति उन्हें पहन सकता है ऐसे वस्त्रों को एसडीएम कार्यालय अम्बाला छावनी के नजदीक अथवा अग्रसेन चौक अम्बाला शहर के नजदीक नगर सेवा सदन में स्थापित की गई नेकी की दीवार पर दिये जा सकते हैं। इन स्थानों पर रैडक्रास सोसायटी के कर्मी प्रात: 9 बजे से सांय 5 बजे तक तैनात रहते हैं। उन्होने कहा कि गरीब और बेसहारा व्यक्ति नेकी की दीवार से यह गर्म वस्त्र निशुल्क प्राप्त कर सकते हैं। उन्होंने शिक्षण संस्थानों से भी अनुरोध किया कि वे बच्चों और उनके अभिभावकों को भी इस कार्य में सहयोग के लिए प्रेरित करें।
Visitor's Counter : 5,94,17,773